**Proposta BASES D’EXECUCIÓ DEL PRESSUPOST ENTITAT EN RÈGIM GENERAL**

**Base XX.- Procediment de tramitació dels reconeixements extrajudicials de crèdit d’obligacions (REC)**

D’acord, amb l’Informe del Tribunal de Cuentas nº 1415, de fiscalització dels expedients de reconeixements extrajudicials de crèdit aprovats per les entitats locals en l’exercici 2018, el reconeixement extrajudicial de crèdits es configura com un procediment extraordinari per a la imputació al pressupost d’obligacions derivades de compromisos de despesa que, independentment de l’exercici d’origen, han estat indegudament compromeses donant lloc a un supòsit de nul·litat de ple dret, havent-se declarat, o no, la nul·litat de l’acte, quan hagin donat lloc a un enriquiment injust de l’administració. Segons el mateix informe, es procedent establir en les Bases d’execució del pressupost el procediment d’aprovació dels reconeixements extrajudicials de crèdit d’obligacions (REC) donada la inexistència d’una normativa reguladora d’aquesta figura.

L’aprovació del REC en cap cas esmena els defectes de l’expedient, ja que la seva finalitat és únicament la imputació en el pressupost corrent de les obligacions derivades de despeses compromeses indegudament, sense perjudici de que s’hagin d’exigir les responsabilitats corresponents per haver-se realitzat despeses sense consignació pressupostària i/o sense cobertura contractual.

Qualsevol REC ha d’estar vinculat a la resolució d’un procediment d’omissió de la funció interventora o bé al resultat del procediment de revisió d’ofici. L’òrgan competent per aprovar-lo serà el Ple de la corporació.

Prèviament a la tramitació del REC, caldrà resoldre l’omissió de la funció interventora en els termes establerts a l’article 28 del RD 424/2017, amb la finalitat que, un cop emès el preceptiu informe de la Intervenció general, el President de la corporació decideixi si continua el procediment o no i altres actuacions que, si s'escau, siguin procedents.

L’expedient d’omissió de la funció interventora, que es tramitarà per l’àrea gestora de la despesa, d’ofici o a instància de la Intervenció general, contindrà, com a mínim, els extrems següents:

1. Un informe subscrit pel cap de l’àrea gestora en el que, com a mínim, consti:
* La descripció detallada de la despesa, amb inclusió de totes les dades necessàries per a la seva identificació, fent constar, al menys, l'objecte de la despesa, l'import, la naturalesa jurídica i la data de realització.
* L’aplicació pressupostaria amb càrrec a la qual es proposa imputar la despesa.
* La justificació de la necessitat de promoure la despesa efectuada i la seva idoneïtat per a la finalitat perseguida.
* Les causes per les quals s'ha incomplert el procediment establert amb omissió de la funció interventora.
* Els criteris pels quals es va seleccionar el tercer per a realitzar l’actuació.
* Si l’actuació realitzada pel proveïdor ha estat o no per ordre de l’Administració, i si aquesta ha estat o no de bona fe.
* La constatació que les prestacions s'han dut a terme efectivament i, en el seu cas, si és possible restituir o retornar el que s’ha rebut.
* La factura detallada de la prestació realitzada degudament conformada pel responsable del servei i, si és el cas, certificació d'obra i recepció formal de l’obra o servei.
* La justificació que els preus aplicables son correctes i adequats al preu de mercat.
* En el seu cas, la conveniència d’acudir a la via d’indemnització de danys i perjudicis derivada de la responsabilitat patrimonial de l'Administració com a conseqüència d'haver-se produït un enriquiment injust a favor seu.
1. Un informe de la Secretaria general o, en el seu cas del serveis jurídics, valorant la procedència de la revisió dels actes dictats, llevat que aquesta resulti contrària a l’equitat, a la bona fe, al dret dels particulars o a les lleis, segons determina l’article 110 de la Llei 39/2015.